Takfai ti mai,
Yeso at ta wii Galili,
ɗak ɓwet ɓa u lang ta wii i Judya kwa,
ɓurti Ju i kyeli si far ti fisel i forsus ya.
Ma got i Bukak i som Ju kat anggasi ndai.
Unai shunus i Yeso si nyus,
“Ɗat naɗin ha hon kyel mai ha wa Judya,
ɓurti ɓa fe i ro amai hwak si ɗing ɗamam i shok na fo ima ha masii.
Shak maɗufal ima ma ɓweti si shangus ɓwet masti ɗamam i mufot kwa.
Na ha masti ɗamam mii kofa haisa ɓa naya ti shanga.”
Shunus i Yeso hwak si fa mwawei kwa.
Yeso nyus,
“Myan amen tuu ru kwa tawe,
na kyel amu shak myan a kiga'.
Hun naya ti tu wa munggwya kwa,
ayin ti nggwetun,
ɓurti i laksut mafwashani ima ti masi.
Hun wa gotti kek.
Yin i wa gotti mwashi kwa,
ɓurti myan amen tuu mas kwa tawe.”
Takfai tima Yeso lakus findel mai,
unai te ta Galili.
Takfai tima shunus si wa gotti,
Yeso hwak wa i mufot,
kaciwa' kofti haisus ta saa ti ɗufal.
Mwashi na kyel i gotti,
som Ju sima farsus ta kyeli sin luli nyai,
“Maɗufal ani ma leya?”
Ta kyel i gotti shini si findel si yis hai sin rumung ta ɗiyai ames,
shini sin nyai,
“A maɗufal manderei.”
Shini sin nyai,
“Wayou,
ma dang ti a ɗufal.”
Shak ta andi,
ɗeng wis njeng na mulut i findel si Yeso hai ta saa ti ɗufal kwa,
ɓurti si myanat ti mbayai i Ju fo.
Myan ima gotti matkaar ta saa,
unai Yeso lang ta Wur i DeeƁwe fur kofti shangi ta.
Unai mbayai i Ju si shok na fwai ti nyai,
“Maɗufal mai wis musut i shangi mai i ta le kaciwa' si kofus ti ya?”
Unai Yeso humuskyel ti findel ta ni,
“Ɗamam ima i kofti shangi ii hai a amen kwa,
ii yis ima rohun.”
Shak maɗufal ima masti ɗamam ima DeeƁwe ma ɓweti,
ma wa far ti shangi ahun kofi ti amen yes i ta kyel DeeƁwe ahun i ta kyel amen.
Maɗufal ima ma kofti shangi si haisus hai a ma far ti asum.
Maɗufal ima ma kofti shangi si maɗufal ima rohus a ma mwawei,
hu mati fyarat nin si yis hai kwa.
“Ai Mosis fu angguti kwaa?
Shak ta andi,
ɗeng amu fwang angguti kwa.
Ami kin hu far ti fisel ima ɓa hu forun ya?”
Ɗufali si humuskyel ti findel si ni,
“Hati rin mafwashi!
A si we si far ti forsa ya?”
Unai Yeso nyus,
“I mas ɗama i shok na fo andek,
shak asui hu shok na fwai ti tirim.
Mosis fu mukwen (a yis furi kwa,
a kaya amu i ɓele),
hu masan ti al mukwen Mwen ti Lafos.
Na hu mas al mukwen Mwen ti Lafos ɓa hu hya anggut i Mosis,
ami kin hu futut ti yin ɓurti i fa maɗufal shak cala Mwen ti Lafos ya?
Hon hun lefti ɓurti ɗamam ima hu ɗingi ti shit,
lef hun ɓur i mwawei ndere.”